b'\n_START_ARTICLE_\nLaskuv p\xc3\xb5hjuslikkus\n_START_PARAGRAPH_\nLaskuv p\xc3\xb5hjuslikkus (inglise downward causation) on s\xc3\xbcsteemi p\xc3\xb5hjuslik toime oma elementidele._NEWLINE_Lihtne n\xc3\xa4ide on erinevus avatud ja suletud kiirkeetja vahel: ainult suletud kiirkeetjas saab tekkida r\xc3\xb5hk; n\xc3\xb5nda m\xc3\xb5jutab tervikstruktuur elementide k\xc3\xa4itumist._NEWLINE_Termin "laskuv p\xc3\xb5hjuslikkus" p\xc3\xa4rineb Donald T. Campbellilt. Oma 1990. aasta artiklis (lk 4) s\xc3\xb5nastab ta oma "neli orgaaniliste ja anorgaaniliste seaduste vahelise suhte printsiipi" j\xc3\xa4rgmiselt:_NEWLINE_"1. K\xc3\xb5iki protsesse k\xc3\xb5rgematel tasanditel kitsendavad madalamate tasandite (sealhulgas subatomaarse f\xc3\xbc\xc3\xbcsika seadused ning need protsessid toimuvad vastavuses nende seadustega ("reduktsionistlik" piirang._NEWLINE_2. Teleonoomilised saavutused k\xc3\xb5rgematel tasanditel n\xc3\xb5uavad enda teostamiseks konkreetseid madalama tasandi mehhanisme ja protsesse. Seletus ei ole t\xc3\xa4ielik, kuni need mikromehhanismid ei ole kirjeldatud ("reduktsionistlik piirang")._NEWLINE_3. (Emergentsusprintsiip). Bioloogiline evolutsioon kohtab universumi segmente uideldes uurides valikus\xc3\xbcsteemidena toimivaid seadusi, mida praegused f\xc3\xbc\xc3\xbcsika ja anorgaanilise keemia seadused ei kirjelda ning mida ei hakka ka kirjeldama praeguste l\xc3\xa4henduste tulevased asendajad._NEWLINE_4. (Laskuv p\xc3\xb5hjuslikkus). Seal, kus looduslik valik toimib l\xc3\xa4bi elu ja surma k\xc3\xb5rgemal organiseeritustasandil, m\xc3\xa4\xc3\xa4ravad k\xc3\xb5rgema tasandi valikus\xc3\xbcsteemi seadused osalt madalama tasandi s\xc3\xbcndmuste ja substantside jaotuse. Vahepealse tasandi n\xc3\xa4htuse kirjeldus ei ole l\xc3\xb5pule viidud, kui kirjeldatakse selle v\xc3\xb5imalikkust ja teostumist madalama tasandi terminites. Selle olemasolu, \xc3\xbcldine levik ja jaotus (bioloogiliste n\xc3\xa4htuste t\xc3\xa4ielikuks seletamiseks on need k\xc3\xb5ik vajalikud) n\xc3\xb5uab sageli ka viitamist seadustele k\xc3\xb5rgemal organiseeritustasandil. Parafraseerides punkti 1 bioloogia jaoks: k\xc3\xb5iki protsesse madalamatel hierarhiatasanditel kitsendavad k\xc3\xb5rgemate tasandite seadused ning need protsessid toimuvad vastavuses nende seadustega."_NEWLINE_See vastandub \xc3\xbchelt poolt materialistlikule reduktsionistlikule seisukohale, et p\xc3\xb5hjuslik toime kandub alati ainult madalamatelt struktuuritasanditelt k\xc3\xb5rgematele ning et koordineeritud emergentne k\xc3\xa4itumine k\xc3\xb5rgematel tasanditel on vaid struktuurisuhete epifenomen, ning teiselt poolt holistlikule seisukohale, et terviku m\xc3\xa4\xc3\xa4ravad ainult struktuurisuhted ning elementide k\xc3\xa4itumine tuleneb t\xc3\xa4ielikult nendest struktuurisuhetest. Tervikut determineerivad teatud m\xc3\xa4\xc3\xa4ral k\xc3\xbcll osad (t\xc3\xb5usev p\xc3\xb5hjuslikkus), kuid ka osi determineerib teatud m\xc3\xa4\xc3\xa4ral tervik (laskuv p\xc3\xb5hjuslikkus).'